ПРОГРАМ

ПОДРШКЕ УНАПРЕЂЕЊУ БЕЗБЕДНОСТИ И КВАЛИТЕТА

ПРОИЗВОДА И УСЛУГА

1. ОСНОВНЕ ИНФОРМАЦИЈЕ О ПРОГРАМУ

Министарство привреде (у даљем тексту: Министарство) је, у сарадњи са Развојном агенцијом Србије (у даљем тексту: Агенција), развило програм финансијске подршке - Програм подршке унапређењу безбедности и квалитета производа и услуга (у даљем тексту: Програм).

Средства за спровођење Програма подршке унапређењу безбедности и квалитета производа и услуга обезбеђена су у складу са Законом о буџету Републике Србије за 2024. годину („Службени гласник РС”, број 92/23), где су у оквиру Раздела 21 - Министарство привреде, Главa 21.0, Програм 1503 - Развој националног система инфраструктуре квалитета, Функција 410 - Општи економски и комерцијални послови и послови по питању рада, Пројекат 4004 - Програм финансијске подршке - Коришћењем стандарда до конкурентнијих производа, Економска класификација 454 - Субвенције приватним предузећима, опредељена средства у износу од 100.000.000,00 динара за реализацију Програма подршке унапређењу безбедности и квалитета производа и услуга.

У складу са Решењем Министарства финансија о преусмеравању апропријација утврђених Законом о буџету Републике Србије за 2024. годину број: 002387049 2024 10520 003 000 427 000 од 12. августа 2024. године, извршено је преусмеравање у оквиру Раздела 21 - Министарство привреде, у износу од 10%, и то са Програма 1503 - Развој националног система инфраструктуре квалитета, Функција 410 - Општи економски и комерцијални послови и послови по питању рада, Пројекат 4004 - Програм финансијске подршке - Коришћењем стандарда до конкурентнијих производа, Економска класификација 454 - Субвенције приватним предузећима, у корист Програма 1505 - Регионални развој, те је на Програму 1503, Пројекту 4004, за реализацију Програма подршке унапређењу безбедности и квалитета производа и услуга остало 90.000.000,00 динара.

Активности Министарства, у облику финансијске подршке привредним субјектима, за ефикасније коришћење услуга у области инфраструктуре квалитета (ИК), започете су у оквиру Структурне реформе број 19 - Безбедан и квалитетан производ - Фактор развоја индустрије Програма економских реформи за период 2021 - 2023. године. Наиме, идеја за реализацију програма финансијске подршке у овој области представљала је одговор на резултате анализе утицаја кризе COVID - 19 на сектор ИК и пружања услуга именованих и овлашћених тела за оцењивање усаглашености - ТОУ (услуге испитивања, контролисања, сертификације и др) и других услуга институција ИК (ИСС - Институт за стандардизацију Србије, АТС - Акредитационо тело Србије и ДМДМ - Дирекција за мере и драгоцене метале). Резултати анализе показали су да је криза узроковала значајно смањење обима пословне активности код анкетираних ТОУ, као и значајно смањење прихода, те да постоји потреба за подршком привреди у испуњавању обавезних техничких захтева за производе и примени добровољних стандарда, као фактора безбедних и квалитетних индустријских производа.

Успешна реализација Програма подршке развоју конкурентности у 2022. години, који је Министарство спровело у сарадњи са Агенцијом у току 2023. године, потврдила је да, имајући у виду значајно интересовање привредних субјеката, још увек постоји потреба за оваквим видом финансијске подршке привреди, односно да би она требала бити континуирана. Ово је посебно значајно, узимајући у обзир чињеницу да је преко 85% средстава опредељених по овом програму утрошено, а да је број корисника програма био око 200. Од укупног броја корисника програма, око 85% чинила су микро, мала и средња предузећа, која често имају проблем да обезбеде финансирање активности које се субвенционишу овим програмом.

Програм има упориште у Стратегији индустријске политике Републике Србије од 2021. до 2030. године („Службени гласник РС”, број 35/20).

Основни циљ програма јесте унапређење конкурентности, безбедности и квалитета производа и услуга, односно олакшан приступ тржиштима и повећање нивоа конкурентности микро, малих и средњих предузећа и предузетника.

Овај програм допринеће повећању нивоа коришћења стандарда у производњи и организацији пословања, сертификацији производа, система менаџмента, као и повећању коришћења других услуга у области ИК.

У производњи и услугама сертификација система менаџмента широко је прихваћен модел којим привредни субјекти потврђују усаглашеност своје организације и пословања са међународно признатим стандардима. Међународна организација за стандардизацију (у даљем тексту: ISO) је од 2000. године почела са прикупљањем и анализом података о броју издатих сертификата за системе менаџмента широм света. Према статистици ISO, стандарди за системе менаџмента у свету, који се најчешће примењују су ISO 9001 - Систем менаџмента квалитета (око 50% укупног броја издатих сертификата у 2022. години) и ISO 14001 - Систем менаџмента заштите животне средине (око 20% у 2022. години). Такође су по броју издатих сертификата значајни и: ISO 45001 (ex OHSAS 18001) - Системи менаџмента безбедношћу и здрављем на раду, ISO/IEC 27001 - Систем менаџмента за безбедност информација, ISO 22000 - Систем менаџмента безбедношћу хране и др. Треба напоменути да у свету, посебно у развијеним земљама, импресиван раст има сертификација према стандарду ISO 50001, јер енергетска ефикасност постаје императиван захтев. У Републици Србији је број ових сертификата у периоду од 2015. године до 2022. године порастао скоро пет пута и достигао број од 103 у 2022. години. Највећи број ових сертификата издаје се у Немачкој (скоро 20 % од укупног броја сертификата издатих у 2022. години по овом стандарду), јер од 2011. године постоји политика немачке Владе, која посебним мерама подстиче сертификацију према овом стандарду.

Број издатих сертификата за системе менаџмента, може се узети као један од показатеља развијености националних економија. Посматрајући број издатих сертификата Србија углавном предњачи у односу на земље бивше СФРЈ, али ипак значајно заостаје у односу на Румунију и Мађарску.

Треба напоменути да ISO у оквиру своје статистике обухвата само сертификате издате од стране сертификационих тела акредитованих код чланица IAF MLA.

Наиме, неопходно је подстаћи привредне субјекте да интензивније користе услуге у области ИК, и то микро, мала и средња предузећа, и предузетнике и пружити им могућност да увиде користи, које би остварили уређењем пословних процеса према стандардима и коришћењем стандарда током свих фаза пројектовања, производње и контроле производа, што је суштина овог програма.

Подршка у оквиру овог програма намењена је за суфинансирање следећих активности:

1) Спровођење поступака оцењивања усаглашености (испитивања, контролисања, сертификације и др.) производа са захтевима српских и иностраних (превасходно европских) техничких прописа и/или остваривање услова за означавање прописаним знацима (CE, 3A, еко-знак, OEKO-TEX standard 100, еко дизајн, енергетска ефикасност и др.), укључујући и оцењивање усаглашености медицинских средстава и процену безбедности козметичких производа и израду досијеа о козметичком производу са извештајем о безбедности козметичких производа, као и могућност набавке српских стандарда;

2) Уређење пословања у складу са захтевима међународних/европских признатих стандарда система менаџмента (из области квалитета заштите животне средине, безбедности хране и др, као што су ISO 9001, IATF 16949, ISO 14001, ISO/IEC 27001 и др) укључујући и могућност набавке и других српских стандарда;

3) Спровођење поступка акредитације ТОУ код АТС, који обухвата почетну акредитацију ТОУ, обнављање акредитације, као и могућност набавке српских стандарда.

1.1. Правни оквир

Правни оквир за реализацију Програма чине: Стратегија индустријске политике Републике Србије од 2021. до 2030. године („Службени гласник РС”, број 35/20), Закон о буџету Републике Србије за 2024. годину („Службени гласник РС”, број 92/23), Закон о контроли државне помоћи („Службени гласник РС”, број 73/19), Уредба о правилима за доделу државне помоћи („Службени гласник РС”, бр. 13/10, 100/11, 91/12, 37/13, 97/13, 119/14, 23/21 - др. уредбe, 62/21- др. уредбе, 99/21 - др. уредбе, 20/23 - др. уредба, 43/23 - др. уредбa и 48/23 - др. уредбa), Уредба о правилима и условима за доделу помоћи мале вредности (de minimis помоћи) („Службени гласник РС”, број 23/21) и Уговор о реализацији Програма закључен између Министарства и Агенције.

1.2. Термини

|  |  |
| --- | --- |
| Подносилац пријаве | Привредни субјект, односно ТОУ, који је поднео пријаву пројекта за учешће по јавном позиву. |
| Корисник | Привредни субјект, односно ТОУ, који испуњава критеријуме за учешће по јавном позиву, чија је пријава одобрена за финансирање. |
| Испоручилац | Одговорно лице[[1]](#footnote-1) од кога корисник набавља одређенe услуге у складу са овим програмом. |
| Пријава | Скуп свих образаца и докумената дефинисаних јавним позивом, програмом и овим упутством која се подносе ради пријаве пројекта. |
| Потпуна пријава | Пријава која је поднета у складу са јавним позивом и уз коју су поднети сви потребни документи предвиђени програмом и овим упутством. |
| Допуштена пријава | Пријава која испуњава све услове прописане јавним позивом, програмом и овим упутством. |
| Благовремена пријава | Пријава која је поднета од стране подносиоца пријаве, у року који је одређен јавним позивом. |
| Пројекат | Скуп активности које се реализују ради постизања циљева у оквиру предвиђеног буџета, доступних pecypca и планираног времена. |
| Трајање пројекта (рок) | Период од почетка до завршетка свих планираних пројектних активности. |
| Предузетник | Предузетник је пословно способно физичко лице које самостално обавља привредну делатност у циљу остваривања прихода, уписано у регистар привредних субјеката у АПР. |
| Микро правна лица | Правна лица и предузетници која не прелазе два од следећих критеријума:   1. - просечан број запослених 10; 2. - пословни приход 700.000 EУP у динарској противвредности; 3. - вредност укупне активе на датум биланса 350.000 EУP у динарској противвредности. |
| Мала правна лица | Правна лица и предузетници која прелазе два критеријума која се односе на микро правна лица, али не прелазе два од следећих критеријума:   1. - просечан број запослених 50; 2. - пословни приход 8.000.000 EУP у динарској противвредности; 3. - вредност укупне активе на датум биланса 4.000.000 EУP у динарској противвредности. |
| Средња правна  лица | Правна лица и предузетници која прелазе два критеријума која се односе на мала правна лица, али не прелазе два од следећих критеријума:   1. - просечан број запослених 250; 2. - пословни приход 40.000.000 EУP у динарској противвредности; 3. - вредност укупне активе на датум биланса 20.000.000 EУP у динарској противвредности. |
| Тело за оцењивање усаглашености (ТОУ) | Тело за оцењивање усаглашености је тело које спроводи активности оцењивања усаглашености, што укључује али се не ограничава на еталонирање, испитивање, сертификацију система менаџмента, особа, производа, процеса и услуга, контролисање, пружање услуге испитивања оспособљености, производњу референтних материјала, валидацију и верификацију. |
| Повезана лица | Повезаним лицем у односу на одређено физичко лице сматра се:   1. - његов крвни сродник у правој линији, крвни сродник у побочној линији закључно са трећим степеном сродства, супружник и ванбрачни партнер ових лица; 2. - његов супружник и ванбрачни партнер и њихови крвни сродници закључно са првим степеном сродства; 3. - његов усвојилац или усвојеник, као и потомци усвојеника; 4. - друга лица која са тим лицем живе у заједничком домаћинству.   Повезаним лицем у односу на одређено правно лицесматра се:   1. - правно лице у којем то правно лице поседује значајно учешће у капиталу, или право да такво учешће стекне из конвертибилних обвезница, вараната, опција и слично; 2. - правно лице у којем је то правно лице контролни члан друштва (контролисано друштво); 3. - правно лице које је заједно са тим правним лицем под контролом трећег лица; 4. - лице које у том правном лицу поседује значајно учешће у капиталу, или право да такво учешће стекне из конвертибилних обвезница, вараната, опција и слично; 5. - лице које је контролни члан тог правног лица; 6. - лице које је директор, односно члан органа управљања или надзора тог правног лица. |

1.3. Циљеви програма

### Општи циљ

Општи циљ програма јесте унапређење конкурентности, безбедности и квалитета производа и услуга на тржишту, односно олакшан приступ тржиштима и повећање конкурентности микро, малих и средњих предузећа и предузетника, а тиме и привреде у целини.

### Специфични циљеви и очекивани резултати

|  |  |  |  |  |  |  |  |
| --- | --- | --- | --- | --- | --- | --- | --- |
| Редни број | | Специфични циљеви | | Редни број | | Резултати | |
| 1. | Унапређење пословања и конкурентности привредних субјеката и ТОУ | | | 1.1. | | Повећан број привредних субјеката који су своје производе усагласили са техничким прописима; |
| 1.2 | | Повећан број привредних субјеката који су своје пословање усагласили са међународним признатим, односно српским стандардима; |
| 1.3. | | Повећан број ТОУ која своју компетентност доказују акредитацијом. |
| 2. | | Раст и развој привредних субјеката | | 2.1. | | Повећан пословни приход привредних субјеката; |
| 2.2. | | Повећан приход од извоза. |

1.4. Расположива финансијска средства и трајање јавног позива

За реализацију Програма опредељен је буџет у износу од 90.000.000,00 динара. Јавни позив ће бити објављен, најкасније у року од 30 дана од дана прибављања сагласности Министарства финансија и отворен до утрoшка средстава.

Министарство и Агенција задржавају право да се привремено обустави подношење пријава, уколико постоји процена да би са бројем пристиглих пријава, које су још увек у процесу обраде, буџет опредељен за овај пројекат био премашен. Након што се утврди да средства нису у потпуности утрошена, биће омогућено поновно подношење пријава.

Министарство ће на свом сајту објавити обавештење о привременој обустави подношења пријава.

1.5. Износ бесповратних финансијских средстава

Расположива средства одобравају се појединачно корисницима, рефундацијом као суфинансирање, у висини од 40% односно од 60% износа оправданих трошкова без пореза на додату вредност (у даљем тексту: ПДВ), за сваку пројектну активност.

Суфинансирање у висини од 60% предвиђено је за микро и мала привредна друштва и предузетнике, a од 40% за средња привредна друштва.

Изузетно од претходно наведеног,за све привредне субјекте, независно од њихове величине, предвиђено је следеће*:*

- суфинансирање од 60% за трошкове почетне акредитације ТОУ (трошкови обраде пријаве и трошкови оцењивања), чиме се посебно желе подстаћи почетне акредитације према новоразвијеним шемама акредитације, као нпр. акредитација произвођача референтних материјала (SRPS EN ISO 17034), акредитација тела за валидацију и тела за верификацију (SRPS EN ISO/IEC 17029), биобанкарство (SRPS EN ISO 20387);

- суфинансирање од 40% за трошкове обнављања акредитације ТОУ.

Максималан укупан износ одобрених средстава за рефундацију је 1.000.000,00 динара, који један корисник може остварити за једну или више активности, осим за оцењивање усаглашености медицинских средстава класе III[[2]](#footnote-2), где је максималан износ рефундације 1.500.000,00 динара. Такође, максималан износ рефундације за покривање трошкова акредитације износи 300.000,00 динара.

Минимални износ одобрених средстава за рефундацију је 100.000,00 динара, који један корисник може остварити за једну или више активности.

Према сазнањима са тржишта услуга консалтинга и сертификације система менаџмента, укупан просечни износ трошкова припреме и сертификације једног система менаџмента за привредни субјект са 100 запослених износи око 500.000,00 динара (око 70% припрема и 30% сертификација). На основу ових података одређен је минимални, односно максимални износ субвенције у оквиру програма.

Што се тиче висине трошкова акредитације, које имају ТОУ како би се акредитовала код АТС, у складу са новом Одлуком о висини трошкова акредитације („Службени гласник РС”, број 10/24), ови трошкови су, у јануару 2024. године, повећани за око 35%. Тако за обраду пријаве за отпочињање прве акредитације подносилац пријаве сноси трошак од 67.000,00 динара, за прелиминарну посету 43.000,00 динара, за обраду пријаве за обнављање акредитације 49.000,00 динара и за трошкове оцењивања по дану/оцењивачу 65.000,00 динара. Ови трошкови могу бити значајан финансијски терет за ТОУ, те се овим програмом жели подстаћи коришћење услуга акредитације, као најефикаснијег механизма за потврђивање стручности рада ТОУ, а самим тим и њихове компетентности.

Збир оправданих трошкова за рефундацију, за све пројектне активности, мора бити у распону од наведеног минималног до максималног износа*.*

Средства се додељују кориснику у складу са чланом 4. Уредбе о правилима и условима за доделу помоћи мале вредности (de minimis помоћи), као државна пoмoћ мале вредности. У складу са чланом 4. наведене уредбе, износ de minimis државне помоћи који се додељује кориснику, не сме прећи 23.000.000,00 динара у било ком периоду у току три узастопне фискалне године, укључујући сва подстицајна средства додељена у том периоду.

1. УСЛОВИ ПРОГРАМА

2.1. Подносиоци пријава

### Општи услови

Право на учешће и коришћење бесповратних средстава има подносилац пријаве који испуњава следеће услове кумулативно:

1. да је у тренутку подношења пријаве регистрован у Агенцији за привредне регистре (у даљем тексту: АПР) најмање две године (у Регистру привредних друштава или предузетника), односно да је регистрован у складу са законом најмање две године, или да је ТОУ научно истраживачка организација регистрована у складу са законом најмање две године;
2. да је у складу са Законом о рачуноводству („Службени гласник РС”, бр. 73/19 и 44/21 – др. закон) разврстан као микро, мало или средње правно лице или предузетник;
3. да над њим није покренут стечајни поступак, поступак ликвидације или поступак приватизације;
4. да је измирио обавезе по основу пореза и доприноса;
5. да му у последње две године није изречена мера забране обављања делатности;
6. да за исте предметнe активности (оправдане трошкове) за производе за које конкурише, у последње две године није користио подстицајна средства која потичу из буџета Републике Србије, буџета Аутономне покрајине Војводине и буџета јединица локалне самоуправе;
7. да није у тешкоћама према дефиницији садржаној у Уредби о условима и критеријумима усклађености државне помоћи за санацију и реструктурирање учесника на тржишту у тешкоћама („Службени гласник РС”, бр. 61/21 и 43/23);
8. да делатност подносиоца пријаве није из области: производње и трговине дуванских производа, примарне пољопривредне производње, производње оружја и војне опреме, игара на cpeћy, финансијских услуга, услуга осигурања, производње и промета било кoг производа који се према домаћим прописима или међународним конвенцијама и споразумима сматрају забрањеним.

### Посебни услови

Подносилац пријаве мора да испуни посебне услове у погледу компетенција испоручиоца услуга. Испоручиоци услуга могу бити одговорна лица специјализована за обављање предметне услуге (привредно друштво, односно предузетник, ИСС и АТС). Када се ради о проценитељима безбедности козметичких производа и изради досијеа о козметичком производу испоручиоци услуга могу бити и физичка лица.

Испоручилац услуге, кога ангажује корисник, мора да задовољава следеће услове који се односе на све прихватљиве пројектне активности из Поглавља 2.2.1. тач. 1. и 2, односно да поседује следећу документацију:

1. акт о акредитацији испоручиоца услуге, када се ради о услугама спровођења оцењивања усаглашености и када је то примењиво;
2. референтну листу са минимум три препоруке (односи се на консултантске услуге везане за имплементацију система менаџмента);
3. доказ да испоручилац услуге има најмање три запослена или на други начин ангажована лица;
4. доказ о квалификацијама и компетенцијама ангажованих лица (односи се на консултантске услуге везане за имплементацију система менаџмента);
5. корисник не сме бити повезано лице са испоручиоцем услуга (ако је привредно друштво или предузетних, односно физичко лице - проценитељ безбедности козметичког производа);
6. за проценитеља безбедности козметичког производа потребно је да поседује јавну исправу у области високог образовања, из области фармације, медицине, токсикологије или сличних еквивалентних дисциплина или образовања.

Испоручилац услуге кога ангажује корисник (ТОУ) за прихватљиве пројектне активности из Поглавља 2.2.1. тачкa 3. (везано за поступак акредитације) је АТС, са којим је ТОУ закључило уговор.

### Број пријава по подносиоцу

Подносилац пријаве може поднети само једну пријаву пројекта за учешће у Програму. Подносилац пријаве подноси пријаву пројекта која обухвата једну или више пројектних активности које су прихватљиве у оквиру овог програма, а које заједно треба да допринесу повећању конкурентности привреде.

Програмом ћe се, осим активности започетих након објављивања јавног позива, суфинансирати и пројектне активности које су започете најкасније 1. јула 2024. године, а нису завршене пре објављивања Јавног позива.

2.2. Намена бесповратних средстава

### Прихватљиве пројектне активности

Подносилац пријаве у својој пријави наводи пројектне активности које планира да реализује, уколико му се одобре финансијска средства од стране Агенције.

Прихватљиве пројектне активности су:

1. Спровођење поступака оцењивања усаглашености (испитивања, еталонирања, контролисања, сертификације и др) производа са захтевима српских и иностраних (превасходно европских) техничких прописа и/или остваривање услова за означавање прописаним знацима (CE, 3A, еко-знак, OEKO-TEX standard 100, еко дизајн, енергетска ефикасност и др), укључујући и оцењивање усаглашености медицинских средстава и процену безбедности козметичких производа и израду досијеа о козметичком производу са извештајем о безбедности козметичких производа, спровођење поступка добровољног оцењивања усаглашености са српским стандардима, укључујући и могућност набавке српских стандарда - код ИСС, у штампаном или електронском облику;
2. Уређење пословања у складу са захтевима међународних/европских стандарда система менаџмента (припрема/имплементација стандарда са првом сертификацијом или ресертификација, укључујући и трошкове редовних надзорних провера неког од система или интегрисаних система менаџмента - из области квалитета, заштите животне средине, безбедности хране и др), укључујући и могућност набавке и српских стандарда - код ИСС у штампаном или електронском облику;
3. Спровођење поступка акредитације ТОУ код АТС, који обухвата почетну акредитацију ТОУ и обнављање акредитације. Ова активност такође укључује и могућност набавке и српских стандарда - код ИСС, у штампаном или електронском облику.

Трошкови везани за „набавку српских стандарда” могу бити прихватљиви само уз једну од три наведене пројектне активности. Трошкови морају бити у складу са Одлуком о висини накнада за стандарде, сродне документе и друге публикације, као и о висини накнада за услуге које врши ИСС у обављању послова из области стандардизације.

### Пројектне активности које нису прихватљиве

### Пројектне активности које нису прихватљиве:

1. Пројектне активности кoje су усмерене ка: дуванској индустрији, примарној пољопривредној производњи, организацији игара на cpeћy, финансијским услугама, услугама осигурања, производњи и продаји оружја и војне опреме, производњи и промету било кoг производа који се према домаћим прописима или међународним конвенцијама и споразумима сматрају забрањеним;
2. Пројекти који су повезани са политичким партијама;
3. Пројекти усмерени на донације у добротворне сврхе.

### Трајање пројекта

Крајњи рок за завршетак свих уговорених активности и реализацију плаћања у оквиру одобреног пројекта је 12 месеци од дана потписивања уговора са Агенцијом, осим за оцењивање усаглашености медицинских средстава свих класа где је крајњи рок за завршетак уговорених активности 18 месеци од дана потписивања уговора са Агенцијом.

1. Трошкови пројекта

### Оправдани трошкови

Оправдани трошкови су трошкови за које се одобравају бесповратна средства по овом програму, а који испуњавају следеће услове:

1. да су наведени у планираном буџету пројекта и понуди/предрачуну/рачуну који је саставни део пријаве/захтева;

2. да су мерљиви и да се евидентирају, а према важећим рачуноводственим стандардима;

3. да су разумни у складу са захтевима финансијског управљања, посебно у погледу економичности и ефикасности.

Као оправдани трошкови пројекта признају се:

1. Трошкови услуга оцењивања усаглашености производа са захтевима стандарда, трошкови оцењивања усаглашености производа са техничким прописима и др. (нпр. којима се прописује означавање производа српским знаком усаглашености „3”, односно са захтевима Европских директива новог приступа којима се захтева СЕ означавање, OEKO-TEX standard 100 и др) и то:

1.1. Трошкови испуњавања битних захтева за безбедност производа;

1.2. Трошкови испуњавања захтева директива/правилника за претходно упаковане производе;

1.3. Трошкови еталонирања мерних ypeђаја[[3]](#footnote-3);

1.4. Трошкови испитивања и контроле здравствене исправности производа;

1.5. Трошкови испитивања са издавањем испитног извештаја (test report);

1.6. Трошкови оцењивања усаглашености производа у иностраним акредитованим ТОУ, обухваћени подтач. 1.1-1.5, неопходни за стављање производа на тржиште Републике Србије (испитивање, еталонирање, контролисање и др), у случају да у Републици Србији не постоји давалац услуге који је акредитован у АТС;

1.7. Трошкови оцењивања усаглашености производа у европским нострификованим телима (из NANDO базе), као и други трошкови оцењивања усаглашености за стављање производа на европско тржиште (испитивање, еталонирање, контролисање и др). Овде се подразумевају и трошкови одржавања исправе о усаглашености производа у европским нотификованим телима (из NANDO базе), али и у другим ТОУ;

1.8. Трошкови процене безбедности козметичких производа и израде досијеа о козметичком производу са извештајем о безбедности козметичких производа;

1.9. Трошкови поступка добровољног оцењивања усаглашености са српским стандардима.

2.Трошкови уређења пословања у складу са захтевима међународних/европских признатих стандарда система менаџмента и то:

Трошкови имплементације стандарда (трошкови консултантских услуга везаних за припрему документације и друге потребне активности неопходне за увођење система менаџмента, како би се омогућило стицање сертификата; едукација запослених у вези увођења система квалитета који је предмет пројектног предлога и сл) - са првом сертификацијом или ресертификација неког од система или интегрисаних система менаџмента - из области квалитета, заштите животне средине, безбедности хране и др, као и трошкове набавке српских стандарда.

3. Трошкови поступка акредитације ТОУ код АТС, и то:

3.1. Трошкови почетне акредитације;

3.2. Трошкови обнављања акредитације.

Сви трошкови наведени у тачки 1. овог одељка сматраће се оправданим једино ако се приликом правдања пројектних активности достави испитни извештај/извештај о еталонирању (test report/calibration report), досије о козметичком производу са извештајем о безбедности козметичког производа или друга исправа о усаглашености издата од стране акредитованог тела, тела пријављеног у NANDO бази, односно проценитеља безбедности. У случају правдања трошкова одржавања исправа о усаглашености, прихвата се доказ о спроведеној надзорној провери.

За одабрану активност привредни субјекат ангажује стручног пружаоца услуга. Ако се ради о сертификацији система менаџмента или спровођењу других облика оцењивања усаглашености производа компетентност пружаоца услуга обавезно се доказује важећом акредитацијом, осим у случају процене безбедности козметичких производа. Под важећом акредитацијом сматра се акредитација издата од стране АТС, односно акредитација у складу са чл. 20-22. Закона о акредитацији („Службени гласник РС”, бр. 73/10 и 47/21).

Трошкови наведени у тачки 2. овог одељка сматраће се оправданим једино уколико се приликом правдања пројектних активности достави сертификат, као доказ потпуне имплементације система менаџмента, према неком од наведених стандарда уз неопходну документацију за имплементацију.

Трошкови акредитације наведени у тачки 3. овог одељка сматраће се оправданим једино уколико се приликом правдања пројектних активности, као доказ, достави акт о акредитацији издат од стране АТС.

Трошкови везани за набавку српских стандарда сматраће се оправданим једино, ако се приликом правдања набавке српских стандарда, доставе рачуни издати од стране ИСС и могу бити прихватљиви само уз једну од три наведене пројектне активности. Трошкови морају бити у складу са Одлуком о висини накнада за стандарде, сродне документе и друге публикације, као и о висини накнада за услуге које врши ИСС у обављању послова из области стандардизације.

Пружаоци услуга не могу бити физичка лица, већ само правна лица и регистровани предузетници, који нису повезана лица са подносиоцем пријаве, изузев у случају процене безбедности козметичких производа.

### Неприхватљиви трошкови

### Неприхватљиви трошкови:

1) трошкови ПДВ;

2) трошкови који су у вези са одобравањем и спровођењем банкарског кредита, као што су трошкови: обраде захтева, камате, трошак кредитног бироа за корисника, курсних разлика и сл.;

3) трошкови принудне наплате;

4) зајмови и рате за отплату кредита, као и за репрограм кредита;

5) остали трошкови који нису у складу са наменом Програма.

1. ПОСТУПАК СПРОВОЂЕЊА ПРОГРАМА

По усвајању Програма, Министарство ће потписати уговор о реализацији Програма са Агенцијом, којим ће се на Агенцију пренети обавеза закључивања уговора о коришћењу бесповратних средстава са привредним субјектима и преноса средстава на рачуне Корисника.

Министарство ће, по закључењу уговора са Агенцијом, пренети средства за реализацију овог програма Агенцији, на подрачун за посебне намене група подрачуна 764 - Рачуни за посебне намене установа и других правних лица из области других делатности, код Управе за трезор, у складу са уговором о реализацији Програма.

Агенција ће по завршетку свих активности из текуће године, а најкасније до 31. јануара 2025. године, доставити извештај о реализацији Програма Министарству, које ће га ради информисања доставити Влади.

3.1. Расписивање Јавног позива

Агенција расписује Јавни позив за учешће у Програму. Јавни позив садржи основне информације о Програму: услове за подношење пријаве, податке о намени и износу бесповратних средстава која се додељују, начин подношења пријаве, као и остале релевантне информације.

3.2. Подношење пријава

Пријаве се подносе електронски, креирањем корисничког налога на линку [**https://prijave.ras.gov.rs/standardi**](https://prijave.ras.gov.rs/standardi) и верификацијом интернет адресе.

Креирањем корисничког налога отвара се страница за унос података, као и за унос пратеће документације, а све у оквиру Обрасца 1 - Пријава за програм подршке унапређењу безбедности и квалитета производа у услуга. Корисник налога након уноса података и комплетирања документације, потврђује да је пријава комплетна, чиме се пријава електронски запримљује.

Сваки подносилац пријаве добија обавештење о пријему пријаве и идентификациони број пријаве. Сваки подносилац пријаве може поднети једну пријаву.

Линк за пријаву је доступан до краја Јавног позива, након чега више неће бити могуће поднети пријаву.

У случају привремене обуставе Јавног позива, као што је наведено у тачки 1.4. овог програма, линк за пријаву ће бити привремено неактиван за подносиоце пријава.

Након електронског пријема и завођења на писарници Агенције, пријаве се прослеђују Комисији за преглед и оцењивање пријава (у даљем тексту: Комисија) на даљу обраду.

3.3. Документација која се доставља

Сваки подносилац пријаве је у обавези да на Порталу Агенције унесе све тражене податке, као и да достави следећу документацију:

1. Образац 1 - Пријава за програм подршке унапређењу безбедности и квалитета производа у услуга., која је одштампана уз ову уредбу и чини њен саставни део - Пријава је креирана у оквиру Портала Агенције и мора бити електронски потписана;

2. Образац 2 - Изјава о испуњености услова Програма, о додељеној државној помоћи de minimis и прихватању услова за учешће у Програму, која је одштампана уз ову уредбу и чини њен саставни део - Изјава се издаје под пуном материјалном и кривичном одговорношћу и мора бити електронски потписана;

3. Копију уверења надлежног органа Пореске управе да је подносилац пријаве измирио све доспеле обавезе по основу пореза и доприноса, које не сме бити старије од 30 дана од дана подношења пријаве;

4. Понуда/предрачун/рачун изабраног/их испоручиоца за различите пројектне активности. Понуда/предрачун/рачун треба да садржи јасно дефинисани предмет и обим активности, рок реализације и цену изражену у динарима и са приказаним ПДВ. У случају да је цена на понуди изражена у страној валути, прерачунава се према средњем курсу Народне банке Србије, на дан издавања понуде/плаћања рачуна;

5. Документација којом се доказују компетенције испоручиоца услуге (односи се на спровођење поступака оцењивања усаглашености и уређење пословања у складу са захтевима међународних/европских признатих стандарда система менаџмента) и то:

1) акт о акредитацији испоручиоца (када се ради о сертификацији или другим активностима оцењивања усаглашености), уколико је примењиво. Акт о акредитацији сертификационих тела за системе менаџмента треба да обухвати најмање два стандарда;

2) референтна листа са минимум три препоруке (не старије од три године) на меморандуму клијента са детаљним описом врсте услуге и периодом извршења којом доказују компетенције за пружање предметне услуге (односи се на консултантске услуге везане за имплементацију система менаџмента);

3) испоручилац услуге мора да има најмање три запослена или на други начин ангажована лица (доказ – нпр. извод из регистра ЦРОСО на дан 31. децембар 2023. године, оверена копија уговора о ангажовању лица и др), уколико је примењиво;

4) Листа ангажованих лица који ћe имплементирати пројектне активности и за сваког појединачно доказати следеће (односи се на консултантстке услуге везане за имплементацију система менаџмента):

* квалификације и компетенције;
* радно искуство минимум три године у предметној области за коју се ангажује (доказ: потврда послодавца на меморандуму са описом посла или уговор о ангажовању на пружању услуга кориснику, којом доказују компетенције за пружање предметне услуге или други доказ којим се доказује испуњеност услова).

5) За проценитеља безбедности козметичких производа потребно је да поседује јавну исправу у области високог образовања, из области фармације, медицине, токсикологије или сличних еквивалентних дисциплина или образовања.

Комисија задржава право да пре доношења Одлуке о додели бесповратних средстава од Подносиоца пријаве, затражи да достави додатну документацију, појашњења или састанак путем интернета, уз назначавање рока у којем је потребно доставити тражену документацију, а како би са сигурношћу утврдила да исти испуњава све услове Програма.

3.4. Преглед и оцена пријава

Комисију решењем образује директор Агенције и чине је председник комисије, и два члана, од којих је један представник Министарства, и њихови заменици. Председник комисије доставља припремљене материјале члановима комисије, усаглашава термин за седницу комисије и доставља позив за одржавање седнице комисије.

Комисија разматра поднете пријаве по њиховом приспећу, проверава формалну исправност поднетих пријава, разматра пријаве пројекта и пратећу документацију и оцењује пријаве према утврђеним условима у Програму.

Динамика одржавања седница Комисије ће се утврђивати на основу пристиглих пријава, а најмање једном месечно.

Поднета пријава мора бити потпуна, допуштена и благовремена.

Комисија након прегледа и оцене пријава даје предлог одлуке о поднетој пријави, о чему сачињава записник/извештај са седнице Комисије. Директор Агенције доноси коначну одлуку о поднетој пријави.

Агенција доставља коначну одлуку Подносиоцу пријаве.

3.5. Поступак по жалби

Подносиоци пријава имају право жалбе на одлуку директора Агенције. Жалба се подноси непосредно или препорученом поштом у року од 15 дана од дана пријема одлуке Агенције за Министарство привреде - на адресу Кнеза Милоша 12, 11000 Београд.

О жалби одлучује министар привреде у року од 30 дана од дана пријема жалбе.

3.6. Закључење уговора

Са корисницима којима су одобрена бесповратна средства закључује се Уговор о додели бесповратних средстава.

Уговором се прецизирају сва права и обавезе уговорних страна при реализацији пројекта и то: износ одобрених средстава, намена средстава, начин плаћања, рок за реализацију пројекта, начин извештавања о реализованим активностима и начин доказивања реализованих активности (рачуни, изводи, извештај, сертификати и сл).

Уколико у току уговарања и реализације пројекта настану евентуална одступања у односу на одобрени пројекат (нпр. промена испоручиоца, измене и допуне буџета, промена пројектних активности и сл), корисник је у обавези да у року од седам дана писаним путем обавести Агенцију о насталој промени. Комисија одлучује о оправданости захтева у року од 15 дана од дана пријема захтева. Коначну одлуку доноси директор Агенције.

3.7. Реализација уговора

Комисија прати реализацију уговора и одобрених пројектних активности у складу са одобреним буџетом пројекта. По реализацији пројекта Kорисници подносе документацију којом се доказује реализација активности, Захтев за рефундацију средстава, као и Извештај о реализованим активностима. Извештај ће бити креиран на порталу Агенције. Комисија валидира достављену документацију на основу чега се Кориснику исплаћују средства.

По извршеној анализи извештаја о реализацији пројектних активности, Агенција задржава право да кориснику који поднесе непотпун наведени извештај, не достави сву потребну документацију или утврди неправилности у току реализације, не исплати средства предвиђена Уговором.

3.8. Документација која се подноси у циљу доказивања реализације пројектних активности

Корисници, по реализацији одобрених активности, достављају Агенцији:

- Извештај о реализованим пројектним активностимау оквиру Програма подршке унапређењу безбедности и квалитета производа и услуга, који је одштампан уз ову уредбу и чини њен саставни део - креиран на порталу Агенције;

- Документацију којом се доказује да је активност реализована (наведено у тачки 2.3.1): (као нпр. сертификат о акредитацији, документација везана за имплементацију, пословник квалитета, сертификати, извештаји о испитивањима, техничка документација са декларацијом о усаглашености за производе означене знаком српским знаком усаглашености 3А, CE знаком и слично);

* Образац 3 - Захтев за исплату одобрених средстава, који је одштампан уз ову уредбу и чини њен саставни део (попуњен, потписан и оверен од стране корисника);
* Фактуре, уговоре и осталу финансијску документацију;
* Изводе са рачуна - са означеном исплатом.

Сви рачуни морају бити плаћени са рачуна корисника.

Комисија задржава право да, уколико је потребно, затражи додатну документацију у сврху доказивања реализације подржане активности, као и да затражи додатне податке/документацију и до три године након реализације пројекта.

3.9. Динамика преноса средстава

Комисија ће након валидације достављеног Извештаја о реализацији и свих доказа о завршеним пројектним активностима и резултатима имплементираних пројектних активности, а по основу уговора са корисником, рефундирати одобрени износ бесповратних средстава.

Комисија задржава право да кориснику који поднесе непотпун Извештај о реализацији пројектних активности и оствареним резултатима, не достави све фактуре, уговоре и осталу релевантну документацију за правдање реализације пројектних активности или на било који други начин не испуни уговорне обавезе, не исплати средства предвиђена уговором.

У случају да је цена на фактури изражена у страној валути, прерачунава се по средњем курсу Народне банке Србије на дан плаћања.

Све евентуалне касније настале курсне разлике сноси корисник.

3.10. Праћење пројекта (мониторинг)

У току реализације пројекта Агенција и Министарство ће вршити мониторинг пројектних активности за одређени број пројекта континуирано кроз контакт за Корисником, а периодично и теренском контролом у току трајања пројекта.

Корисник је дужан да омогући несметан приступ подацима и несметано обављање мониторинга реализације, одобреног пројекта од стране Радне групе из Агенције и Министарства.

Агенција задржава право да раскине уговор са Корисником, уколико Радна група уочи неправилности у току реализације пројекта или ако Корисник одбије да учествује у поступку мониторинга пројекта.

1. ПРЕГЛЕД ДОКУМЕНАТА КОЈИ ЧИНЕ САСТАВНИ ДЕО ПРОГРАМА

Саставни део овог програма са упутством за спровођење програма чине и следећа документа и обрасци:

1. Образац 1 - Пријава за програм подршке унапређењу безбедности и квалитета производа у услуга,

2. Образац 2 - Изјава о испуњености услова Програма, о додељеној државној помоћи de minimis и прихватању услова за учешће у Програму,

3. Извештај о реализованим пројектним активностимау оквиру Програма подршке унапређењу безбедности и квалитета производа и услуга,

4. Образац 3 - Захтев за исплату одобрених средстава.

1. Привредно друштво, односно предузетник или АТС, као и физичко лице у случају оцењивања усаглашености козметичких производа. [↑](#footnote-ref-1)
2. У складу са чланом 24. став 1. тачка 4) Закона о медицинским средствима („Службени гласник РС”, број 105/17) класа III медицинских средстава је дефинисана као она која има висок степен ризика за корисника. [↑](#footnote-ref-2)
3. Укључујући и мерне уређаје акредитованих испитних лабораторија у саставу ТОУ који се користе за испитивања као подршка поступцима оцењивања усаглашености која та ТОУ обављају. [↑](#footnote-ref-3)